**Fjórði fundur stjórnar Fjár- og hjarðhundadeildar, 04.06.2020. Haldinn að skrifstofu HRFÍ.**

Mættir eru allir meðlimir stjórnar: Jónína Guðmundsdóttir, formaður, Jóhanna Eivinsdóttir, gjaldkeri, Elín Lára Sigurðardóttir, meðstjórnandi, Birna Sólveig Kristjónsdóttir, meðstjórnandi og Svava Björk Ásgeirsdóttir, meðstjórnandi.

1. Erindi barst frá félagsmanni er varðar störf tengiliðar tegundar í deild og ágreining milli félagsmanna um tiltekinn hund í deild. Málið tekið fyrir og gögn skoðuð. Samróma álit stjórnar að senda erindið áfram til úrlausnar siðanefndar HRFÍ.
2. Erindi frá 28.maí síðastliðnum þar sem tengiliður ástralska fjárhundsins ítrekar erindi sitt sem sent var inn vegna óættbókarfærðra gota í australian shepherd. Samróma álit að áframsenda erindið til siðanefndar HRFÍ.
3. Erindi frá félagsmanni er barst þann 03.06.2020 er varðar ýmis mál tengd tengiliðum almennt og tengilið í deild fjár – og hjarðhundadeild. Þar sem erindið barst í seinna lagi fyrir þennan fund ákvað stjórn að fresta fyrirtöku til næsta fundar.
4. Starfsreglur tengiliða þurfa uppfærslu, og stefnt er að því að útbúa nýjar reglur sem verða tilbúnar fyrir næsta ársfund deildar.
5. Umræður um starf tengiliðar. Vilji er til að hóa saman tengiliðum í tegundum deildar, ræða saman um málefni deildar og eiga góða stund. Nauðsynlegt að fá inn sjónarmið og reynslu sitjandi tengiliða.
6. Vinnureglur stjórnar þurfa að líta dagsins ljós og ákveðið er að senda erindi til stjórnar HRFÍ þar sem skorað er á að samræma starfsreglur fyrir stjórnir deilda. Þörf er á betra utanumhaldi og stuðningi við t.d. nýtt fólk sem er að stíga sín fyrstu skref í stjórnarstörfum sem og störfum í þágu félagsins. Einnig mætti vera meira um endurmat og eftirfylgni í störfum stjórna og deilda. Þannig er komið í veg fyrir stöðnun og betri endurgjöf er líkleg til félagsmanna sem og stjórnar HRFÍ og framkvæmdastjóra. Fulltrúaráðsfundir hafa verið einu sinni á ári þar sem stjórn og nefndir félagsins koma með greinargóðar upplýsingar en það vantar meira að stjórnir deilda sem og tengiliðir skili sínu á skilvirkari hátt.
7. Umræður um heimasíðu deildar. Hún þarfnast viðhalds. Búið er að lagfæra stafsetningar og málfarsvillur á þó nokkrum stöðum en enn er hægt að gera betur. Finna nýjar myndir og vera duglegri að uppfæra fréttir. Ákveðið að stjórn hjálpist að við að uppfæra síðuna og koma henni í betri farveg, enda öll slík vinna tímafrek og betra að hjálpast að.
8. Umræður um facebook síðu í kjölfar umræðna um heimasíðu. Samróma álit að facebook síðan er að virka mjög vel og skilar sínu. Þægilegt að deila fréttum, auglýsingum og viðburðum HRFÍ þar í gegn og þægilegt að vinna í umhverfi sem allir þekkja. Ákveðið að halda áfram að vinna með síðuna og setja inn fréttir, myndir og hvaðeina sem við teljum að vekji áhuga okkar fólks.
9. Umræður um deildarsýningu í haust. Stefnt er að því að halda sýninguna í október að öllu óbreyttu. Sækja þarf um undanþágu til stjórnar hið fyrsta. Vonandi mun heimsfaraldur ekki koma í veg fyrir þessi plön.
10. Ákveðið að blása til sumarhittings í Sólheimakoti þann 24.júní kl. 18. Göngutúr og pylsupartý. Auglýst á heimasíðu og facebook.
11. Umræður um smalaeðlispróf: Mögulega verða próf haldin í sumar, annars í haust. Það veltur allt á hvort hægt sé að uppfylla öll skilyrði sem sett eru varðandi prófin.
12. Fundi slitið.